Il-Qorti Ewropea tal-Awdituri aċċertat il-korrettezza tal-kontijiet annwali tal-UE għall-ħdax-il sena konsekuttiva, billi sabithom veri u ġusti. Il-Kummissarju Günther H. Oettinger, inkarigat mill-baġit u mir-riżorsi umani, qal: “Nilqa' s-sejbiet tal-Qorti; ir-rapport juri li qed nonfqu flusna tajjeb. Il-baġit tal-UE hu żgħir — iżda jagħmel differenza kbira għal miljuni ta' Ewropej. Huwa għodda unika biex jipproteġi, jagħti s-setgħa u jiddefendi liċ-ċittadini tagħna f'dinja fejn ħafna mill-kwistjonijiet l-aktar urġenti jmorru lil hinn mill-fruntieri ta' pajjiż wieħed. Din hija wkoll ir-raġuni għaliex il-Kummissjoni Ewropea qed taħdem qatigħ biex tiżgura li l-baġit tal-UE huwa ffokat fuq il-ħolqien ta' valur miżjud reali. Naturalment, biex inkomplu nwasslu r-riżultati għaċ-ċittadini madwar l-UE wara l-2020, aħna neħtieġu l-appoġġ tal-Parlament Ewropew u tal-Kunsill għal adozzjoni f'waqtha tal-baġit fit-tul li jmiss.” L-għan tal-Kummissjoni bħala amministratur tal-baġit tal-UE huwa li jiġi żgurat li, ladarba programm jingħalaq u l-kontrolli kollha jitwettqu, il-livell ta' żball jibqa' taħt it-2% — il-livell ikkunsidrat mill-Qorti bħala materjali. Dan inkiseb fl-2017, peress li r-rata ta' żbalji laħqet ċifra ta' livell baxx rekord. Il-Kummissjoni tistma li, wara l-korrezzjonijiet u l-irkupri, il-livell ta' żball li jkun fadal għan-nefqa tal-2017 ser ikun inqas minn 1 %. Kooperazzjoni attwali mal-Istati Membri L-Istati Membri jamministraw madwar 75% tan-nefqa tal-UE u l-Kummissjoni qed taħdem mill-qrib magħhom biex tiżgura li l-flus jintefqu b'mod effettiv u effiċjenti. Il-Kummissjoni ħadet serje ta' passi biex tappoġġa lill-Istati Membri jipprogrammaw il-fondi taħt il-ġestjoni kondiviża kemm jista' jkun kmieni fil-perjodu ta' programmazzjoni, biex il-proġetti jitlestew fil-ħin u biex jiġu preżentati l-fatturi għar-rimborż. L-għan huwa li jiġi evitat li jseħħu l-iżbalji - billi l-Istati Membri jiskopru, jirrappurtaw u jikkoreġu kwalunkwe irregolarità kmieni, biex ma jirriskjawx li jitilfu l-fondi li kieku jkunu intitolati għalihom. Ir-Regolament Finanzjarju aġġornat jipprevedi aktar kooperazzjoni intensa bejn il-Kummissjoni Ewropea u l-awtoritajiet nazzjonali, li għandha twassal għal infiq aktar effettiv u kontrolli aħjar. Regoli aktar sempliċi biex tiżdied l-effettività tal-finanzjament mill-UE. Regoli aktar sempliċi jnaqqsu l-iżbalji u jwasslu għal aktar valur miżjud għaċ-ċittadini tal-UE. L-aċċess għall-finanzjament mill-UE taħt il-baġit fit-tul attwali għall-2014–2020 diġà huwa aktar faċli meta mqabbel mal-passat. Fir-rebbiegħa tal-2018, il-Kummissjoni Ewropea, il-Parlament u l-Kunsill qablu dwar sett ġdid ta' regoli finanzjarji — ir-Regolament Finanzjarju, li jnaqqas il-burokrazija saħansitra aktar. Il-ħidma tal-Kummissjoni ma tiqafx hemm. Is-simplifikazzjoni hija fil-qalba tal-proposta tal-Kummissjoni għall-baġit fit-tul li jmiss tal-UE. Il-Kummissjoni issa qed taħdem b'mod intensiv flimkien mal-Parlament Ewropew u l-Kunsill biex ikollhom ftehim fil-prinċipju qabel l-elezzjonijiet Ewropej fl-2019 sabiex jippermettu li l-programmi l-ġodda, minn Erasmus għal finanzjament tar-riċerka jew l-appoġġ għar-reġjuni tagħna, jibdew fil-ħin. Iffokar fuq il-valur miżjud tal-infiq tal-UE Ta' importanza ewlenija għall-Kummissjoni f'dawn l-aħħar snin kien li kull ewro li jintefaq jiġġenera valur miżjud. Diġà fl-2015, il-Kummissjoni pproponiet serje ta' azzjonijiet f'erba' oqsma ta' prijorità biex ikompli jiġi massimizzat il-valur miżjud tal-infiq tal-UE. L-enfasi fuq il-valur miżjud tal-UE huwa fil-qalba tal-proposta tal-Kummissjoni għal Qafas Finanzjarju Pluriennali għall-2021–2027. Hija tfittex li jiġu stabbiliti objettivi aktar ċari u tiffoka aktar fuq il-prestazzjoni. L-għan huwa li jsir iktar faċli biex ir-riżultati jiġu mmonitorjati u mkejla — u li jsiru l-bidliet fejn meħtieġ. Dan huwa mistenni li jkompli jtejjeb il-mod kif jintefaq il-baġit tal-UE. L-irkupru tal-Fondi tal-UE li jintefqu b'mod skorrett Il-Kummissjoni qed tagħmel monitoraġġ tal-implimentazzjoni tal-baġit tal-UE fuq il-post. Jekk l-Istati Membri jew il-benefiċjarji finali jinstab li nefqu l-flus tal-UE b'mod skorrett, il-Kummissjoni tieħu miżuri ta' rkupru. Fl-2017, il-Kummissjoni rkuprat EUR 2.8 biljun, ugwali għal 2.1 % tal-ħlasijiet għall-baġit tal-UE. Bħala konsegwenza, l-ammont attwalment f'riskju huwa inqas mil-limitu ta' 2 % ladarba l-korrezzjonijiet u l-rkupri jiġu kkunsidrati. Opinjoni kwalifikata dwar il-pagamenti tal-2017 Il-Qorti tal-Ġustizzja tat, għat-tieni sena konsekuttiva, opinjoni kwalifikata dwar il-pagamenti tal-2017 — livell wieħed biss taħt opinjoni nadifa. Ir-rapport għalhekk juri aktar titjib f'termini ta' konformità u prestazzjoni, u jikkonferma li l-Kummissjoni qed issegwi d-direzzjoni t-tajba. Filwaqt li opinjoni nadifa tfisser li ċ-ċifri huma veri u ġusti, opinjoni kwalifikata twassal sabiex jingħad li hemm kwistjonijiet minuri biss li għad irid jiġu rranġati. Kuntest Il-pubblikazzjoni tar-Rapport Annwali mill-Qorti Ewropea tal-Awdituri tibda “l-proċedura ta' kwittanza” annwali tal-baġit tal-UE. Biex tħejji t-triq għall-proċess, f'Ġunju 2018 il-Kummissjoni adottat ir-Rapport Annwali dwar il-Ġestjoni u l-Prestazzjoni tagħha dwar l-implimentazzjoni tal-baġit tal-UE tal-2017. Dan ir-rapport jikkonferma li l-baġit tal-UE fl-2017 għen biex jinkisbu l-prijoritajiet politiċi tal-Unjoni Ewropea, ħoloq valur miżjud għaċ-ċittadini tal-UE u ntefaq f'konformità mar-regoli tal-UE. Il-livell stmat ta' żball mhuwiex miżura ta' frodi, ineffiċjenza jew skart. Huwa sempliċiment stima tal-flus li diġà tħallsu mill-baġit tal-UE minkejja n-nuqqas ta' konformità ma' ċerti regoli. Għal Aktar Informazzjoni Ir-Rapport Annwali tal-Ġestjoni u tal-Prestazzjoni għall-2017 Il-proposta tal-Kummissjoni dwar il-Qafas Finanzjarju Pluriennali li jmiss Rapport annwali tal-Qorti tal-Awdituri dwar l-implimentazzjoni tal-baġit fl-2017